ΓΡΑΠΤΗ ΕΡΩΤΗΣΗ E-1371/01

υποβολή: Daniel Varela Suanzes-Carpegna (PPE-DE) προς την Επιτροπή

(7 Μαΐου 2001)

Θέμα: Ευρωπαϊκή ναυπηγική βιομηχανία

Μετά την επίσημη καταγγελία ενώπιον της Επιτροπής του αθέμιτου ανταγωνισμού στον οποίο προβαίνει η κορεατική ναυπηγική βιομηχανία, από την Επιτροπή Ενώσεων Ναυπηγίων της ΕΕ (CESA) στις 24 Οκτωβρίου 2000, η Επιτροπή αποφάσισε να κινήσει την κοινοτική διαδικασία εξέτασης μετά τη δημοσίευση στην ΕΕΕΚ με ημερομηνία 2.12.00. Η εν λόγω διαδικασία θα διαρκέσει τουλάχιστον 5 μήνες. Στο πλαίσιο αυτό, ο Επίτροπος Ανταγωνισμού Mario Monti δήλωσε στην Ολομέλεια του ΕΚ στις 12.3.01, ότι η Επιτροπή προσπαθεί να εξεύρει μια φιλική και διαπραγματεύσιμη λύση στη διαμάχη αυτή, παρά το γεγονός ότι προτίθετο να φέρει το θέμα της Νότιας Κορέας στον Παγκόσμιο Οργανισμό Εμπορίου (ΠΟΕ). Σ' ό,τι αφορά το σύστημα ενισχύσεων που πρέπει να εφαρμοσθεί όσο διαρκεί η διαδικασία εξέτασης, ο κ. Monti ζήτησε να αποκλεισθούν οι ενισχύσεις που συνδέονται με τη σύμβαση και την αύξηση της παραγωγής. Οι μόνες ενισχύσεις που μπορούν να είναι αποδεκτές προς το παρόν είναι μόνο αυτές που αφορούν το περιβάλλον, την έρευνα και την ανάπτυξη, τον εκσυγχρονισμό και την καινοτομία, τις περιφερειακές ενισχύσεις που δεν εξυπηρετούν στην αύξηση της παραγωγικότητας, κλπ.

1. Θα μπορούσε η Επιτροπή να ανακοινώσει σε ποιο στάδιο βρίσκεται σήμερα η διαδικασία εξέτασης που ξεκίνησε το Δεκέμβριο του 2000·

2. Δε νομίζει η Επιτροπή πως πρέπει να ορισθεί μια προθεσμία λήξης των διαπραγματεύσεων με τις κορεατικές αρχές δεδομένου ότι, πέρα από το μέλλον μιας σύγχρονης και ανταγωνιστικής ναυπηγικής βιομηχανίας της ΕΕ, διακυβεύεται η αξιοπιστία και ο σεβασμός προς την ΕΕ ως εγγυήτρια των συμφερόντων της δικής της βιομηχανίας·

3. Θα μπορούσε η Επιτροπή να παράσχει τον κατάλογο των ενισχύσεων τις οποίες θεωρεί αποδεκτές η ΕΕ· Ποιο είδος από αυτές τις ενισχύσεις χρησιμοποιήθηκαν από τον Ιανουάριο του 2001 έως σήμερα·

Ποια ποσά έχουν χορηγηθεί και ποια κράτη μέλη τα έχουν εισπράξει· Ποιες μεθόδους θα χρησιμοποιήσει η Επιτροπή για ναπάρξει ευρύτερη και εντατικότερη χρήση αυτών των ενισχύσεων· Έχει περιορισθεί η έκταση των ενισχύσεων αυτών, ή μήπως μελετά τώρα η Επιτροπή αν μπορεί να επιτραπούν και άλλα είδη ενισχύσεων· Ποια θα είναι τα πλεονεκτήματα των ενισχύσεων για τις περιφέρειες του Στόχου Ι·

4. Ποια είναι η μέθοδος εργασίας, οι αρμοδιότητες και ο συντονισμός των εργασιών εντός της Επιτροπής σ' ό, τι αφορά του τρεις αρμόδιους Επιτρόπους της: τον κ. Lamy (εμπορίου), τον κ. Monti (ανταγωνισμού) και τον κ. Liikanen(επιχειρήσεων)·

Απάντηση του κ. Lamy εξ ονόματος της Επιτροπής

(13 Ιουλίου 2001)

1. Τον Δεκέμβριο του 2000, μετά από αίτηση της Επιτροπής Ενώσεων Ναυπηγείων της Ευρωπαϊκής Ένωσης (CESA), κινήθηκε διαδικασία εφαρμογής του κανονισμού για τους φραγμούς στο εμπόριο κατά ορισμένων κορεατικών επιδοτήσεων. Υπό το φως εμπεριστατωμένης έρευνας τόσο των κορεατικών όσο και των κοινοτικών ναυπηγείων, η έκθεση της 8ης Μαΐου 2001 συμπεραίνει ότι τα κορεατικά ναυπηγεία έλαβαν επιδοτήσεις, ότι οι εν λόγω επιδοτήσεις προκάλεσαν σημαντική ζημία στην κοινοτική βιομηχανία, στον τομέα των πλοίων μεταφοράς εμπορευματοκιβωτίων και των δεξαμενόπλοιων μεταφοράς πετρελαϊκών προϊόντων και χημικών προϊόντων, ότι η Επιτροπή θα ενεργήσει άμεσα προς τις κορεατικές αρχές για να επιτύχει την άρση των επιδοτήσεων ή την εξάλειψη των ζημιογόνων επιπτώσεων, και ότι, εάν δεν επιτευχθεί συναινετική λύση εντός των επόμενων εβδομάδων, ενδέχεται να καταστεί απαραίτητη η κίνηση διαδικασίας στο πλαίσιο του μνημονίου συμφωνίας περί διευθέτησης των διαφορών του Παγκόσμιου Οργανισμού Εμπορίου (ΠΟΕ).

2. Με βάση τα πορίσματα της εν λόγω έκθεσης, και εάν οι διαπραγματεύσεις με τις κορεατικές αρχές δεν οδηγήσουν σε εξεύρεση λύσης μέχρι τις αρχές Ιουλίου 2001, η Επιτροπή θα αποφασίσει εάν κρίνεται σκόπιμη η κίνηση διαδικασίας ενώπιον του ΠΟΕ.

3. Ο κανονισμός (ΕΚ) αριθ. 1540/98 του Συμβουλίου, της 29ης Ιουνίου 1998, περί των νέων κανόνων ενισχύσεως της ναυπηγικής βιομηχανίας(1) διέπει τους όρους χορήγησης ενισχύσεων στον τομέα της ναυπηγικής βιομηχανίας. Υπό ορισμένους όρους, οι ακόλουθες ενισχύσεις είναι θεμιτές: ενισχύσεις για το κλείσιμο και την αναδιάρθρωση μονάδων, ενισχύσεις για επενδύσεις με σκοπό την ανακαίνιση, περιφερειακές ενισχύσεις για επενδύσεις, ενισχύσεις για έρευνα και ανάπτυξη, ενισχύσειςπέρ της προστασίας του περιβάλλοντος. Η Επιτροπή, κατά το τρέχον έτος, έλαβε μία μόνο κοινοποίηση σχετικά με περίπτωση ενισχύσεων για έρευνα και ανάπτυξη.

Επιπλέον, οι ενισχύσεις προς εκτέλεση συμβάσεως επιτρέπονται στο βαθμό που είναι σύμφωνες με το μνημόνιο συμφωνίας του Οργανισμού Οικονομικής Συνεργασίας και Ανάπτυξης (ΟΟΣΑ) του 1981 σχετικά με τις εξαγωγικές πιστώσεις για τα πλοία.

Η Επιτροπή, σε συνεννόηση με τη βιομηχανία, εξετάζει επί του παρόντος τη δυνατότητα να αναπροσαρμόσει τις διατάξεις σχετικά με τις ενισχύσεις για έρευνα και ανάπτυξη.

4. Οι τρεις αρμόδιοι Επίτροποι, δηλαδή, ο αρμόδιος Επίτροπος για το εμπόριο, ο αρμόδιος Επίτροπος για τον ανταγωνισμό και ο αρμόδιος Επίτροπος για τις επιχειρήσεις και την κοινωνία της πληροφορίας και, ειδικότερα, την τέταρτη έκθεση της Επιτροπής προς το Συμβούλιο σχετικά με την κατάσταση της παγκόσμιας ναυπηγικής βιομηχανίας(2), στο πλαίσιο των αντίστοιχων αρμοδιοτήτων τους, συνεργάστηκαν για τον καθορισμό της θέσης της Επιτροπής στο συγκεκριμένο θέμα.

(1) ΕΕ L 202 της 18.7.1998.

(2) COM(2001)219 τελικό.